Kristian Jensen (V), 2006-02-07:
Man kan jo godt vælge at anskue forslaget som et stort, liberalt privatiseringsforslag, som virkelig skal skære velfærdssamfundet ned for at udvide den store private sektor.
Men hvis man læser forslaget, er det altså meget store ord at sætte på et sådan set ret praktisk og snusfornuftigt forslag om, at det skal være langt enklere for bilkøbere at få nummerplader til deres nye bil.
Det skal være muligt for danskere at handle deres bil privat, uden at den sikkerhed, der ligger i en registrering af, hvem der er ejer af bilen, går tabt.
Det skal være nemmere, enklere og hurtigere at gøre det, men jeg må altså konstatere, at mindst et par partier her i Folketinget er modstandere af, at det skal være nemmere, enklere og hurtigere.
Det er altså bedre, at det er tungere, dyrere og mere besværligt, fordi det er den offentlig løsning, hvorimod det er forkert at gøre tingene nemmere, enklere og hurtigere, fordi det er en privat løsning.
Men det er altså sådan, at det er en fordel, at autorisation og udlevering af nummerplader kan ske 1.500 steder, nemlig hos de 1.500 forhandlere, der vurderes at komme med i ordningen.
Det er vi tilhængere af, men denne forenkling af adgangen til at få nummerplader til sin bil vil umuligt kunne gennemføres, hvis ordningen blev bevaret i offentligt regi, så derfor er jeg ganske glad for den opbakning, forslaget har fået.
Jeg kan sige til orientering, at vi forventer, at ved at flytte opgaven og ressorten fra Justitsministeriet til Skatteministeriet og gøre brug af de eksisterende strukturer og kræfter her, bliver det muligt at løse den med et mindre ressourceforbrug end hidtil, samtidig med at det giver administrative lettelser for borgerne og erhvervslivet på ca. 48 mio. kr.
Forslaget vil også være med til at sikre, at der sker en god og sikker registrering af ejerne, samtidig med at det bliver muligt at gennemføre handler på en smidig måde.
På spørgsmålet om, hvorvidt der bliver adgang til personfølsomme oplysninger, kan jeg sige som illustration, at den model, der lægges op til her – altså at man på registreringsattesten eller på anden måde får en særlig kontrolkode og via denne kode kan komme ind til oplysningerne i registeret – stort set er helt analog med den måde, hvorpå vi giver borgere adgang til deres skattemæssige oplysninger med en tast selv-kode på årsopgørelsen.
Det er sådan set den samme model, som nu i en årrække har eksisteret og fungeret upåklageligt på skatteområdet, vi har tænkt os at indføre på også dette område for at sikre en så høj grad af oplysnings- og datasikkerhed, som er nødvendig for at kunne lægge disse oplysninger på nettet.
Jeg håber, jeg har fået afklaret misforståelserne og fået beroliget de bekymrede, så vi kan få et stort og bredt flertal bag lovforslaget.
Hermed sluttede forhandlingen, og lovforslaget overgik derefter til anden behandling.
Afstemning
Når jeg før brugte nogen tid på at besvare den fejlagtige del af hr. Frank Aaens spørgsmål, var det, fordi den del, som hr. Frank Aaen nu gentager, besvarede jeg faktisk i min generelle besvarelse.
Det er naturligvis sådan, at enhver har ret til at vurdere, om den indsats, man ønsker at gennemføre, står mål med det resultat, man kan få ud af det.
Her er det bare, at vi har valgt at sige, at når vi nu har et næringsbrev, der er indført, og det har vi accepteret af hensyn til fødevaresikkerhed og andet, og de administrative byrder og den tærskel, det giver for nye iværksættere at komme ind på området, er det naturligvis også et næringsbrev med en autorisation, som vi skal have mulighed for at fjerne igen.
Men det, at man indfører en autorisation på et område, er altså ikke det samme som at sige, at så kan man bare blankt indføre det på alle områder
Jeg forbeholder mig i hvert fald ret
til område for område at vurdere, om det nu er et rimeligt værktøj at trække op af skuffen at indføre autorisationsordninger, og se det i forhold til, hvilken effekt det giver.
Men det er klart, at har vi valgt at tage værktøjet autorisationsordninger i brug, skal der også være en mulighed for at fjerne den igen, ellers er det alene bøvl og har ingen virkning.
Hermed sluttede forhandlingen, og lovforslaget overgik derefter til anden behandling.
Afstemning